蔡襄
送石昌言知宿州
符离封城古云望，扼控东南地形壮。
飞流金粟走舟车，镇压奸雄宿兵仗。
昌言才思老台阁，声名远出风骚将。
倦直承明得守符，诏书遣临士民上。
万家裁制须得宜，譬若楩楠迎大匠。
京师从游日月久，送君酒酣益惆怅。
人生岂效鸡鹜群，意在糠粱取甘养。
边隅多故方急材，往往稠人拔公相。
吾侪有策空自奇，皎皎丹衰亦谁亮。
欲随戎马仅胜衣，强作文章还覆酱。
大都用置系於时，丈夫未死固难量。
觥巡卷到君勿辞，行看岸下船头放。
我今联束若愁鹰，注目青云思远飏。
一麾当复泛隋渠，愿君加数为公釀。